POROČILO KOMISIJE EVROPSKEMU PARLAMENTU IN SVETU o izvajanju pooblastila za sprejemanje delegiranih aktov, prenesenega na Komisijo v skladu z Direktivo 2003/71/ES Evropskega parlamenta in Sveta z dne 4. novembra 2003 o prospektu, ki se objavi ob javni ponudbi ali sprejemu vrednostnih papirjev v trgovanje, in o spremembi Direktive 2001/34/ES /* COM/2015/0149 final */





1. Uvod Direktiva o prospektu[1], sprejeta novembra 2003, določa skupna pravila za prospekt, ki mora biti objavljen ob javni ponudbi ali sprejemu prenosljivih vrednostnih papirjev v trgovanje na organiziranem trgu v EU. Po postopku pregleda je bila direktiva o prospektu novembra 2010 spremenjena z Direktivo 2010/73/EU (v nadaljnjem besedilu: direktiva o prospektu II; uporablja se od julija 2012). Nazadnje je bila spremenjena z Direktivo 2014/51/EU (v nadaljnjem besedilu: direktiva Omnibus II). Direktiva o prospektu II v členu 4 vključuje določbo o pregledu, v skladu s katero mora Komisija do 1. januarja 2016 pregledati uporabo direktive o prospektu, kot je bila spremenjena z direktivo o prospektu II. To poročilo bi bilo treba predložiti Evropskemu parlamentu in Svetu ter mu po potrebi priložiti predloge za spremembo direktive o prospektu. 2. Pravna podlaga To poročilo se zahteva v skladu s členom 24a direktive o prospektu. V skladu s to določbo se pooblastilo za sprejemanje delegiranih aktov iz člena 1(4), člena 2(4) in člena 3(4), petega pododstavka člena 4(1), člena 5(5), člena 7(1), člena 8(4), člena 11(3), člena 13(7), člena 14(8) in člena 15(7) ter prvega pododstavka člena 20(3) dodeli Komisiji za obdobje štirih let od 31. decembra 2010. Komisija pripravi poročilo v zvezi s prenesenim pooblastilom najpozneje šest mesecev pred koncem štiriletnega obdobja. Prenos pooblastila se samodejno podaljša za enako obdobje, razen če Evropski parlament ali Svet pooblastilo prekliče v skladu s členom 24b direktive o prospektu. 3. Izvajanje pooblastila Člen 1(4) direktive o prospektu Komisija do sedaj ni opravila prilagoditve mejnih vrednosti iz člena 1(4) direktive o prospektu. Mejne vrednosti bodo ocenjene med pregledom, ki ga je treba v skladu s členom 4 direktive o prospektu II opraviti do 1. januarja 2016. Člen 2(4) direktive o prospektu Komisija do sedaj ni opravila prilagoditve opredelitev in pragov iz člena 2(4) direktive o prospektu. Opredelitve in pragovi bodo ocenjeni med pregledom, ki ga je treba v skladu s členom 4 direktive o prospektu II opraviti do 1. januarja 2016. Člen 3(4) direktive o prospektu Komisija do sedaj ni opravila prilagoditve pragov iz člena 3(4) direktive o prospektu. Pragovi bodo ocenjeni med pregledom, ki ga je treba v skladu s členom 4 direktive o prospektu II opraviti do 1. januarja 2016. Peti pododstavek člena 4(1) direktive o prospektu Do sedaj ni bilo podana nobena zahteva za določitev meril za oceno enakovrednosti nadzornih okvirov tretjih držav. Poleg tega je mogoče oceno enakovrednosti opraviti neposredno, tj. brez določanja ali dodajanja dodatnih meril, ob upoštevanju ustreznih določb direktive 2004/39/ES o trgih finančnih instrumentov, direktive 2004/109/ES o preglednosti, direktive 2003/6/ES o zlorabi trga in splošnih meril iz člena 4(1)(e) direktive o prospektu. Vse določbe o enakovrednosti za tretje države bodo ocenjene med pregledom, ki ga je treba v skladu s členom 4 direktive o prospektu II opraviti do 1. januarja 2016. Člen 5(5) in člen 7(1) direktive o prospektu Ta pooblastila so se uporabila za sprejetje naslednjih delegiranih uredb Komisije: - Delegirana uredba Komisije (EU) št. 486/2012 z dne 30. marca 2012 o spremembi Uredbe (ES) št. 809/2004 v zvezi z obliko in vsebino prospekta, osnovnega prospekta, izvlečka in končnih pogojev v zvezi z obveznostmi razkritja; - Delegirana uredba Komisije (EU) št. 862/2012 z dne 4. junija 2012 o spremembi Uredbe (ES) št. 809/2004 v zvezi z informacijami o soglasju glede uporabe prospekta, informacijami o osnovnih indeksih in zahtevo za poročilo, ki ga pripravijo neodvisni računovodje ali revizorji; - Delegirana uredba Komisije (EU) št. 759/2013 z dne 30. aprila 2013 o spremembi Uredbe (ES) št. 809/2004 v zvezi z zahtevami glede razkritja za zamenljive in izmenljive dolžniške vrednostne papirje. Člen 8(4) direktive o prospektu To pooblastilo se ni uporabilo, ker razprave z Evropskim organom za vrednostne papirje in trge (ESMA) in nacionalnimi pristojnimi organi niso pokazale potrebe po nadaljnji določitvi podrobnosti o opustitvi informacij iz prospekta. Člen 11(3) direktive o prospektu Direktiva Omnibus II je spremenila pooblastilo iz direktive o prospektu, da se upošteva oblikovanje organa ESMA znotraj Evropskega sistema finančnega nadzora (ESFS). Pred sprejetjem direktive Omnibus II je pooblastilo Komisiji dajalo pristojnosti za sprejemanje delegiranih aktov. S sprejetjem direktive Omnibus II se je pooblastilo spremenilo tako, da so bile pristojnosti prenesene na organ ESMA, ki mora pripraviti osnutke regulativnih tehničnih standardov za opredelitev informacij, ki jih je treba vključiti s sklicevanjem. ESMA mora te osnutke regulativnih tehničnih standardov do 1. julija 2015 predložiti Komisiji in Komisija je pooblaščena za sprejetje teh standardov v skladu s členi 10 do 14 Uredbe (EU) št. 1095/2010. ESMA je izvedla javno posvetovanje o osnutkih regulativnih tehničnih standardov, ki se je zaključilo 19. decembra 2014. Člen 13(7) direktive o prospektu Direktiva Omnibus II je spremenila pooblastilo iz direktive o prospektu. S spremenjenim pooblastilom se pristojnosti prenašajo na organ ESMA, ki mora pripraviti pripravi osnutke regulativnih tehničnih standardov za opredelitev postopkov za odobritev prospekta in pogojev, v skladu s katerimi se lahko prilagodijo roki. ESMA te osnutke regulativnih tehničnih standardov predloži Komisiji za sprejetje do 1. julija 2015. ESMA je izvedla javno posvetovanje o osnutkih regulativnih tehničnih standardov, ki se je zaključilo 19. decembra 2014. Člen 14(8) direktive o prospektu Direktiva Omnibus II je spremenila pooblastilo iz direktive o prospektu. S spremenjenim pooblastilom se pristojnosti prenašajo na organ ESMA, ki mora pripraviti osnutke regulativnih tehničnih standardov za opredelitev določb, ki se nanašajo na objavo prospekta iz odstavkov 1 do 4 člena 14. ESMA te osnutke regulativnih tehničnih standardov predloži Komisiji za sprejetje do 1. julija 2015. ESMA je izvedla javno posvetovanje o osnutkih regulativnih tehničnih standardov, ki se je zaključilo 19. decembra 2014. Člen 15(7) direktive o prospektu Direktiva Omnibus II je spremenila pooblastilo iz direktive o prospektu. S spremenjenim pooblastilom se pristojnosti prenašajo na organ ESMA, ki mora pripraviti osnutke regulativnih tehničnih standardov, da opredeli določbe, ki se nanašajo na razširjanje oglasov, ki napovedujejo namen javne ponudbe vrednostnih papirjev ali sprejetja v trgovanje na organiziranem trgu, zlasti preden se da prospekt na voljo javnosti ali pred odprtjem vpisa, in da opredeli določbe iz odstavka 4 člena 15. ESMA te osnutke regulativnih tehničnih standardov predloži Komisiji za sprejetje do 1. julija 2015. ESMA je izvedla javno posvetovanje o osnutkih regulativnih tehničnih standardov, ki se je zaključilo 19. decembra 2014. Prvi pododstavek člena 20(3) direktive o prospektu Komisija do sedaj ni uporabila pooblastila za sprejetje delegiranih aktov o določitvi splošnih meril enakovrednosti za prospekte tretjih držav. Medtem je ESMA pripravila nezavezujoč „okvir za prospekte iz tretjih držav v skladu s členom 20 direktive o prospektu“ (glej izjavo za javnost ESMA/2011/36). Vprašanje splošnih meril enakovrednosti za prospekte tretjih držav bo ocenjeno med pregledom, ki ga je treba v skladu s členom 4 direktive o prospektu II opraviti do 1. januarja 2016. 4. Zaključek Komisija je izvedla nekatera delegirana pooblastila. Pooblastila, navedena v členu 11(3), členu 13(7), členu 14(8) in členu 15(7) direktive o prospektu, so bila spremenjena z direktivo Omnibus II in ESMA trenutno pripravlja osnutke regulativnih tehničnih standardov, ki jih bo Komisija sprejela v skladu s členi 10 do 14 Uredbe (EU) št. 1095/2010. Čeprav Komisija meni, da je bil prenos pooblastil nanjo ključnega pomena za nadaljnji razvoj enotnih pravil in posledično oblikovanje bolj usklajenih in kakovostnih pravil, nekaterih pooblastil še ni uporabila. Zadevne določbe bodo prav tako del pregleda direktive o prospektu, ki ga je treba v skladu s členom 4 direktive o prospektu II opraviti do 1. januarja 2016. Komisija meni, da Evropski parlament in Svet ne bi smela preklicati teh pooblastil v skladu s členom 24b direktive o prospektu, saj bo glede na razvoj na finančnih trgih ta pooblastila mogoče potrebovala za sprejetje določenih delegiranih aktov v prihodnosti. Komisija poziva Evropski parlament in Svet, da se seznanita s tem poročilom. [1] Direktiva 2003/71/ES Evropskega parlamenta in Sveta z dne 4. novembra 2003 o prospektu, ki se objavi ob javni ponudbi ali sprejemu vrednostnih papirjev v trgovanje, in o spremembi Direktive 2001/34/ES.